Pentagon
Pentagon er hovedkvarteret for USA's forsvarsministerium og den militære kommando med hjemsted i Arlington, Virginia nær Washington, D.C.
Da bygningen blev fuldført i 1943 var den verdens største kontorkompleks. Pentagon består af fem koncentriske pentagonale strukturer ("ringe"), der er placeret omkring en åben gård og forbundet ved ti korridorer. Bygningen er i syv etager, hvoraf to er underjordiske, og huser omkring 23.000 ansatte (1998).
Ved terrorangrebet på USA 11. september 2001 ramte et kapret passagerfly vestfløjen af Pentagon og brød gennem de første tre af bygningens fem ringe. Antallet af dræbte begrænsedes til 189, idet vestfløjens ydermure for nylig var blevet forstærket med stålbjælker i forbindelse med en gennemgribende renovering af bygningskomplekset.